རྩོམ་རིག་གིས་སྤྱི་ཚོགས་ལ་ཐོན་པའི་དགེ་མཚན་ཐད་ནས་བཤད་ན།རྩོམ་རིག་གིས་མིའི་བློ་སྒོ་ཕྱེ་བ་དང་།མི་ལ་སྙིང་སྟོབས་དང་སྟོབས་ཤུགས་རྒྱས་སུ་འཇུག་ཐུབ་ཅིང་།སྤྱི་ཚོགས་ལ་འཕོ་འགྱུར་འབྱུང་བ་དང་མི་རིགས་མདུན་དུ་བསྐྱོད་པར་སྐུལ་མ་བྱེད་ཐུབ།དཔེར་ན།ལུའུ་ཞུན་དང་ཀོ་མོ་རོ་རྣམ་གཉིས་ལ་མཚོན་ན།ཁོང་རྣམ་གཉིས་གཞོན་ནུའི་དུས་སུ་ཉི་ཧོང་དུ་སློབ་གཉེར་ལ་ཕེབས་ནས་གསོ་བ་རིག་པ་སྦྱངས་པ་དང་།གསོ་བ་རིག་པ་ལ་བརྟེན་ནས་སྡུག་བསྔལ་གྱི་མེ་འོབས་སུ་ལྷུང་བའི་ཀྲུང་གོའི་མི་དམངས་བསྐྱབ་བསམས་པ་ཡིན།ཡིན་ནའང་།རྗེས་སུ་གསོ་རིག་ལ་བརྟེན་ནས་ཀྲུང་གོའི་མི་དམངས་བསྐྱབ་ཐབས་མེད་པ་ཤེས་ནས།གསོ་རིག་དོར་ནས་རྩོམ་རིག་དོན་དུ་གཉེར་བ་རེད།དེ་ནི་ཁོང་རྣམ་པ་གཉིས་ཀྱིས་རྩོམ་རིག་གིས་ད་གཟོད་ཀྲུང་གོའི་མི་རྨོངས་པའི་གཉིད་ལས་སད་དུ་འཇུག་ཐུབ་པ་ཤེས་པས་ཡིན་ལ།ཁོང་རྣམ་གཉིས་ཀྱིས་རྩོམ་རིག་ལ་བརྟེན་ནས་ཀྲུང་གོའི་མི་རྨོངས་པའི་གཉིད་ལས་བསླངས་པ་རེད།བོད་ལ་མཚོན་ན་ཡང་།ད་ལྟ་མི་མང་པོ་ཞིག་གིས་མི་རིགས་ཀྱི་ལས་དབང་ལ་བསམ་བློ་གཏོང་ཤེས་ཀྱིན་ཡོད་པ་ནི།རྩོམ་རིག་གིས་ཁོ་ཚོའི་བློ་སྒོ་ཕྱེ་བ་ཡིན་ཏེ།རྩོམ་རིག་གིས་ཁོ་ཚོར་སྤྱི་ཚོགས་དང་མི་རིགས་ཀྱི་ལས་དོན་ཁུར་དུ་ལེན་པའི་སྙིང་སྟོབས་དང་སྤོབས་པ་སྐྱེས་སུ་བཅུག་པས་ཡིན།འདིའི་ཕྱོགས་ནས་དོན་གྲུབ་རྒྱལ་ནི་སྔོན་བྱོན་པ་ཡིན།ཁོང་གིས་རྩོམ་རིག་ལ་བརྟེན་ནས་དུས་རབས་གསར་བའི་བོད་ཀྱི་གཞོན་ནུ་ཁྲི་སྟོང་མང་པོའི་མི་རིགས་ཀྱི་ལས་དབང་ལ་བསམ་བློ་གཏོང་བའི་བློ་སྒོ་ཕྱེ་བ་དང་།ཁོ་ཚོར་མདུན་སྐྱོད་ཀྱི་སྤོབས་པ་བསྩལ་བ་ཡིན།དེའི་ཕྱིར།རྩོམ་རིག་གི་ཤན་སྟོབས་ནི་ཆེས་ལེགས་པའི་བསམ་བློའི་སློབ་གསོའི་ལག་ཆ་ཡིན།